18 Mo boemong jwa seo, fa re ipha nako ya go ithuta Baebele ka kelotlhoko ka dipelo tse di tlhoafetseng, re ka ithuta ka Jehofa go ya kafa Baebele yotlhe e mo tlhalosang ka teng. Ka gone, ga re kgopisiwe ke fa pego e e rileng e re tlogela re na le dipotso dingwe tse gone jaanong re sa kgoneng go bona dikarabo tsa tsone. Fa re ithuta Baebele, ka bonya ka bonya re ithuta gore Jehofa ke Modimo yo o ntseng jang mme re simolola go mo tlhaloganya botoka. Tota le fa kwa tshimologong re sa kgone go tlhaloganya pego nngwe kana re sa kgone go bona kafa e amanang ka teng le botho jwa Modimo, go ithuta Baebele ga rona go setse go re rutile tshedimosetso e ntsi ka Jehofa mo re kgonang go bona gore ke Modimo yo o nang le lorato lo logolo, yo o sa gobeleleng le yo o tshiamo.